སྐབས་དེར་སྐྱབས་རྗེ་རྫོང་སར་མཁྱེན་བརྩེ་རིན་པོ་ཆེས་དེ་དང་འབྲེལ་བའི་རྩོམ་ཡིག་ཅིག་སྤེལ་ནས།གསང་སྔགས་ཀྱི་གཞུང་ལུགས་ཀྱི་ཐོག་ནས་བླ་སློབ་ཀྱི་དམ་ཚིག་སོགས་དང་།སྤྱི་ཡོངས་སྤྱི་ཚོགས་ཀྱི་འགྲོ་སྟངས་སོགས་གཞི་རྩར་བཞག་ནས་གསུངས་ཡོད་སྟབས།ནུབ་ཕྱོགས་ཀྱི་སློབ་མ་མང་པོ་ཞིག་ལ་ཤུགས་རྐྱེན་ཐེབས་ནས་བསྐྱར་དུ་ཆོས་ཚོགས་སུ་ཞུགས་པ་སོགས་བྱུང་ཡོད་པ་རེད།འདི་ལྟ་བུའི་གནས་ཚུལ་ཆོས་བརྒྱུད་བྱེ་བྲག་པ་ཞིག་ལ་འཕྲད་པའི་དཀའ་ངལ་མ་ཡིན་པར།སྤྱིར་ནང་པ་སངས་རྒྱས་པའི་བསྟན་པ་སྤྱི་དང་བྱེ་བྲག་བོད་བརྒྱུད་ནང་བསྟན་ལ་འཕྲད་པའི་འགལ་རྐྱེན་ཞིག་ཏུ་འགྱུར་བཞིན་ཡོད་པས།བོད་ཀྱི་ཆོས་བརྒྱུད་ཁག་གི་དབར་དུ་ཕན་ཚུན་སྐྱོན་འཛུགས་བྱེད་རེས་དང་།ཕན་ཚུན་ཤུགས་རྐྱེན་ཆེ་ཆུང་གི་འགྲན་སྡུར་བྱེད་པའི་གོ་སྐབས་ལྟ་བུར་ངོས་འཛིན་པ་ནི་ཁྲོམ་པའི་སྦལ་པའི་ངང་ཚུལ་ལས་མ་འདས་ཤིང་།ལོ་སྔོན་མ་ནས་བཟུང་མུ་མཐུད་བྱུང་བའི་གནས་ཚུལ་འདི་དག་ལ་བརྟེན་ནས་ཤུགས་རྐྱེན་ག་རེ་ཐེབས་ཀྱི་ཡོད་མེད་དེ་གལ་ཆེ་ཤོས་སུ་ངོས་འཛིན་བྱེད་དགོས་པ་ཞིག་རེད་སྙམ།